**Székesfehérvár Megyei Jogú Város**

 **Önkormányzat Közgyűlése**

**Szám: 601/2022.**

Székesfehérvár Megyei Jogú Város Önkormányzat Közgyűlése 2022. október 28-i ülésén az alábbi határozatot hozta:

**Székesfehérvár Megyei Jogú Város Önkormányzat Közgyűlése**

**601/2022.(X.28.) számú h a t á r o z a t a „A jövő fehérvári nemzedékéért” nyilatkozat elfogadásáról**

1. Székesfehérvár Közgyűlése mindenekelőtt köszönetét és háláját fejezi ki minden, városunkban szolgálatát odaadással teljesítő pedagógusnak. A Közgyűlés egyetért azzal, hogy a pedagógusok társadalmi megbecsültségének és bérezésének arányban kell állnia a pedagógusok hivatásának jelentőségével.

2. Székesfehérvár Közgyűlése köszönetét fejezi ki az iskolák működtetésében résztvevő munkavállalóknak is, hiszen ők biztosítják a köznevelési munkához elengedhetetlenül szükséges körülményeket.

3. A Közgyűlés támogatását fejezi ki Magyarország Kormányának azon törekvése iránt, hogy a pedagógusok bérét emelje, akár a jelenleg Európai Unió által visszatartott uniós helyreállítási alap segítségével. A Közgyűlés tisztelettel kéri a Kormányt, hogy a pedagógusok bérét a gazdasági és költségvetési helyzet engedte mindenkori körülmények között a lehető leggyorsabban, legintenzívebben zárkóztassa fel a diplomával rendelkezők átlagbéréhez. A Közgyűlés tisztelettel felszólítja az Európai Unió döntéshozóit, hogy a hazánknak járó forrásokat, a magyar pedagógustársadalom és oktatásügy érdekében is mielőbb tegye elérhetővé a magyar állam számára.

4. A Közgyűlés arra kér minden székesfehérvári politikai szereplőt, hogy a fehérvári oktatás össztársadalmi üggyé válását ne akadályozza pártpolitikai cselekvéssel, saját politikai közösségének érdekeit ne helyezze a fehérvári oktatás és pedagógusok érdekei elé. A Közgyűlés egyetért azzal, hogy a közoktatásban időszerű egy átfogó, társadalmi és szakmai konzultációt igénylő reform, melynek része kell legyen a gyakorlatias, életszerű, technológiaintenzív, de szilárd műveltségi alapokat nyújtó oktatási és pedagógiai hozzáállás széleskörű bevezetése.

5. A Közgyűlés a mellékelt nyilatkozatot elfogadja.

6. A Közgyűlés felkéri a Polgármestert, hogy jelen határozatot és nyilatkozatot tegye közzé, a széles nyilvánosság számára tegye elérhetővé.

Felelős: Dr. Cser-Palkovics András

polgármester

Határidő: azonnal

Kmf.

Dr. Cser-Palkovics András sk. Dr. Bóka Viktor sk.

polgármester címzetes főjegyző

601/2022. (X.28.) számú határozat melléklete

NYILATKOZAT

A JÖVŐ FEHÉRVÁRI NEMZEDÉKÉÉRT

**Székesfehérvár Megyei Jogú Város Önkormányzatának Közgyűlése …/2022. (X. 28.) határozata alapján, Székesfehérvár nevelésének és oktatásának ügyét szem előtt tartva, a jövő székesfehérvári nemzedékének szolgálatában a következő nyilatkozatot teszi:**

* Székesfehérvár Önkormányzata támogatja a pedagógusok bérének mielőbbi emelését, ennek érdekében teljes támogatásáról biztosítja Magyarország Kormányát, illetve kéri a kormányzatot, hogy az államháztartás és a nemzetgazdaság lehetőségei szerint mielőbb korrigálja a pedagógusbéreket.
* Székesfehérvár Közgyűlésének tagjai kijelentik, hogy minden rendelkezésükre álló eszközzel igyekeznek konszenzust teremteni a fehérvári és a nemzeti oktatásügy körül és érdekében.
* A Közgyűlés tagjai vállalják, hogy az oktatás, mint nemzeti és közös városi ügy érdekében tartózkodnak annak pártpolitikai felhasználásától, készek bármilyen érdekelt fél között tárgyalást kezdeményezni és fenntartani.
* Székesfehérvár Közgyűlése nyomatékosan kéri az Európai Bizottságot, hogy a Magyarország számára megítélt Európai uniós forrásokat mielőbb bocsássák a Magyar Állam rendelkezésére, amely forrásokból fenntartható módon végrehajtható a pedagógusok béremelése, valamint folytatható a köznevelési és szakképzési intézmények energiakorszerűsítésére irányuló fejlesztési program.
* Székesfehérvár Önkormányzata támogatja a magyar oktatási rendszer reformját, ehhez pedig lehetőségei szerint kész hozzájárulni. Az Alba Innovár által kidolgozott és működtetett, minden tanuló számára ingyenes digitális, robotikai és programozási képzések, valamint a fehérvári okostanterem-program példaértékűek az országos oktatási rendszer számára. Anyagilag is elismerjük, ösztönözzük a programban résztvevő pedagógusok munkáját. Az Önkormányzat kész minden tapasztalatot, jó gyakorlatot megosztani a köznevelést koordináló és vezető állami szervekkel.
* Székesfehérvár Önkormányzata elkötelezett amellett, hogy a városban található köznevelési intézmények fejlődjenek, az energia- és gazdasági válság közepette is fenntartsák, lehetőség szerint javítsák működésük színvonalát. Székesfehérvár Önkormányzata jelenleg is tizenhét köznevelési intézményben hajt végre, vagy tervez energetikai korszerűsítést, amely programot a lehető legintenzívebben bővíteni és folytatni fogja. Székesfehérvár Önkormányzata elkötelezett továbbá a – Magyar Állam pénzügyi támogatásából megvalósuló – nagyszabású székesfehérvári iskolafejlesztési program végrehajtása tekintetében. Az Önkormányzat – fenntartótól függetlenül – kész megadni minden lehetőség szerinti támogatást az iskolaépületek felújítása és az eszközpark megújítása tekintetében a köznevelési rendszer és a szakképzési rendszer területén is.
* Székesfehérvár Önkormányzata továbbra is elkötelezett a diákok részére biztosított szakmai programok folytatása és tanulmányi ösztöndíjak fenntartása mellett. Kész kiemelten támogatni azon tanárok munkáját, akik készek segíteni a város azon törekvését, hogy minél több Székesfehérváron tanuló diák válassza a székesfehérvári felsőoktatást az egyetemi tanulmányai helyszíneként.